b"\n_START_ARTICLE_\nJohann Gottfried Galle\n_START_SECTION_\n\xc5\xbdivljenje in delo\n_START_PARAGRAPH_\nGalle je bil najprej gimnazijski profesor v Gubnu in Berlinu. Od leta 1835 je delal kot pomo\xc4\x8dnik na Observatoriji Berlin, kjer je bil predstojnik znani astronom Encke. Kot pomo\xc4\x8dniku mu je Le Verrier 23. septembra 1846 v observatorij poslal izsledke svojih prera\xc4\x8dunov tira Neptuna. Tako je \xc5\xa1e istega dne skupaj s pomo\xc4\x8dnikom d'Arrestom lahko dolo\xc4\x8dil planet, ker so imeli v Berlinu bolj\xc5\xa1e zvezdne karte tistega dela neba kot pa v Cambridgeu, kjer je John Adams leta 1845 kon\xc4\x8dal potrebne prera\xc4\x8dune in jih pokazal kraljevemu astronomu Airyju, ki je prosil Challisa, da bi poiskal planet s 300 mm daljnogledom, ki je bil tedaj najve\xc4\x8dji v Angliji. Novi planet, ki so ga kasneje imenovali Neptun, se je nahajal v ozvezdju Strelca samo 52 lo\xc4\x8dne minute od mesta kot ga je izra\xc4\x8dunal Le Verrier._NEWLINE_Galle je leta 1851 postal predstojnik Observatorija v Breslau. Zasnoval je nov postopek meritve Son\xc4\x8deve paralakse z opazovanjem malih planetov (planetoidov, asteroidov)._NEWLINE_Leta 1840 je odkril tri komete in izdelal nov postopek za dolo\xc4\x8devanje zemljepisne \xc5\xa1irine. Raziskoval je male planete in meteorje. \xc5\xbde leta 1838 je predpostavil obstoj slabega notranjega obro\xc4\x8da v Saturnovem sistemu."